Nos Guillaumes, priors de Vauce, et touz li covent de cel meisme leu, faccons savoir à touz ces qui verront ces presentes lettres que nos havons vendu, otroié et quitté à touz jors, à noble home Mile, seignor de Noiers et à ses hers, LX l. de la monoie corant à Noiers assiz en la boenement et ou marchié de Noiers lesquex LX l. li pères au dit Mile, havoit doné et otroié en aumosne à nostre maison de Vauce, et ès Freres demoranz en cel leu, por l’anniversaire de lui et de ses ancessors faire chascun an en nostre maison de Vauce, et havons vendu, quittié et otroié à tous jors au dit Mile et à ses hers XX bichets de blé dou don feu Raoul Testard, lesquex nos preniens chascun an ou dime de Saint Cire, por LX lib. de la monoie corant, desquex deniers nos nos tenuns por paiez en deniers numbrez, livrez et paiez à nos, et somes tenu faire chascun an, en nostre maison de Vauce, l’anniversaire dou dit Mile et de Elissent, sa femme, et de lor peres et de lor meres et de lor ancessors, lou quel anniversaire nos havons assis sor tout ce que nos havons à Poili, et prometons en bone foi que nos ne irons ne ferons venir por nos ne por autrui contre les convenances devant dites, et somes tenu rendre au dit seignor de Noiers totes lettres que nos havons qui furent faites por raison des choses devant dites, et se aucunes lettres estient trovées faites por raison des choses devant dites, nos volons et otroions que elles soient de nulle valor, et que elles ne nos puissent aidier, ne au dit seignor de Noiers ne à ses hers nuire, et havons en ces choses devant dites, à toute aide de droit et à tout privilège, et à toute raison, et à toutes lettres et à toutes autres choses qui nos porrient aidier, et au dit seignor de Noiers et à ses hers grever. Et por ce que toutes ces choses devant dites soient fermes et estables, nos havons scellé ces presentes lettres de nostre scel. Ce fu fait en l’an de grâce M. CC. LX et cinc, ou mois de octoure. [Monogramme]